Pecanwood-moord: Seun weer in hofHope saam met haar seun Mark. Foto: Facebook Mark Warona Zinde word aangekla van die moord op sy ma asook die onwettige besit van dwelms. Die saak is Maandag na die Brits-streekhof oorgeplaas. Mark het gedurende sy hofverskyning verward voorgekom en stadig met sy hande in sy sakke geloop. Hy het geen oogkontak gemaak met sy familielede wat in die openbare galery gesit het nie. Landdros Moses Maswanganyi het beveel dat Mark se geestestoestand geëvalueer moet word. Zinde se liggaam is Saterdag in haar motor se kattebak by hul huis op die Pecanwood-landgoed naby Hartbeespoortdam gevind, maar daar word vermoed dat sy reeds dae vantevore al vermoor is. Noordwes-polisiebeamptes het by die huis gaan ondersoek instel nadat hulle ŉ berig ontvang het dat sy dae laas gesien is. Zinde se seun was by die huis toe die polisiebeamptes op haar liggaam afgekom het. Zinde is Donderdag ter ruste gelê. Sy was die hoof van korporatiewe sake by die Passasierspooragentskap van Suid-Afrika (Prasa) en is ŉ voormalige raadslid van die SAUK.